[{"text_idx": "#000002", "text": "Mae\u2019r Amgylchedd Ymchwil y Gall UK LLC Ymddiried Ynddo (AYGYY) yn cynnwys data o filiynau o bobl sydd a\u0302 rhan mewn astudiaeth yn rhagor nag 20 o brif Astudiaethau Poblogaeth Hydredol y DU. Mae AYGYY yn lle diogel rhithiol ym mha un y gellir storio, gofalu am, a dadansoddi\u2019r data o\u2019r astudiaethau hyn gan ymchwilwyr cymeradwy."}, {"text_idx": "#000003", "text": "Mae astudiaethau hydredol yn dilyn agweddau ar iechyd a llesiant pobl tros gyfnod. Gall astudiaethau hydredol olygu casglu data am lawer agwedd ar fywydau cyfranogwyr, gan gynnwys statws iechyd, statws cymdeithasol (gwaith, fframwaith teuluol, er enghraifft), a samplau biolegol (fel gwaed a phoer), sy\u2019n darparu gwybodaeth enidol a gwybodaeth amgylcheddol (fel llygredd awyr, faint o dir glas sydd o gwmpas cartrefi). Yna gellir defnyddio\u2019r data hwn at ddibenion ymchwil COVID-19."}, {"text_idx": "#000004", "text": "Os ydych wedi ymuno ag astudiaeth hydredol yna fe all eich data fod yn AYGYY UK LLC. Mae rhestr o\u2019r astudiaethau cyfrannol yn UK LLC ar gael ar ein gwefan "}, {"text_idx": "#000007", "text": "Nid yw\u2019r UK LLC yn defnyddio cwmni\u0308au masnachol allanol ar gyfer prosesu data."}, {"text_idx": "#000008", "text": "Mae\u2019r astudiaethau sy\u2019n cyfrannu data a\u0302 rhan yng nghynllunio a gweithrediad yr AYGYY. Gall pob astudiaeth gydweithiol weld a rheoli sut y defnyddir y data a gyfrannwyd ganddi, a sicrhau ei ddefnyddio at y dibenion y cytunwyd arnynt."}, {"text_idx": "#000009", "text": "Mae\u2019r holl ddata yn AYGYY UK LLC wedi\u2019i ddadbersonoleiddio, gan atal unrhyw un rhag darganfod pwy yw cyfranogwyr astudiaethau. Nid yw gweithwyr neu ymchwilwyr UK LLC yn gweld enwau, cyfeiriadau na dynodyddion personol (rhif adnabod GIG, er enghraifft) ar unrhyw gam yn unrhyw broses. Mae pob gweithiwr ac ymchwilydd yn rhwym wrth gytundebau defnyddwyr caeth sydd wedi\u2019u llunio i ddiogelu cyfrinachedd pob un cyfranogwr."}, {"text_idx": "#000010", "text": "Mae UK LLC wedi gosod prosesau er mwyn sicrhau bod y data wedi\u2019i ofalu amdano yn ogystal a\u0302 bod mor drefnus ag y bo modd. Bydd UK LLC yn caniata\u0301u mynediad at y data prosesedig hwn, o fewn yr AYGYY, i ymchwilwyr cymeradwy ac awdurdodedig yn unig, er mwyn cynnal ymchwil COVID-19."}, {"text_idx": "#000011", "text": "Mae UK LLC yn gweithio a\u0302\u2019r astudiaethau a\u2019r perchnogion data cydweithiol, fel y GIG, i ddiogelu preifatrwydd yr holl unigolion y mae eu data yn ein cronfa wybodaeth, a phreifatrwydd defnyddwyr UK LLC hefyd. Mae angen i UK LLC gasglu a phrosesu data personol unigolion sydd wedi gwirfoddoli i fod a\u0302 rhan yn yr astudiaethau poblogaeth hydredol sydd wedi cytuno i fod yn rhan o UK LLC er mwyn cyflawni ei ddibenion statudol a gweithredu\u2019n effeithiol. Prosesir data personol am amryw resymau yngly\u0302n ag ymchwil. Cesglir a phrosesir pob data personol yn unol a\u0302 gofynion Rheoliadau Diogelu Data Cyffredinol (RhDDC) y DU a Deddf Diogelu Data 2018 y DU. Mae UK LLC wedi ymrwymo i drin, storio a defnyddio eich data mewn modd cywir, cyfreithlon ac egwyddorol."}, {"text_idx": "#000012", "text": "Yn yr hysbysiad hwn, esboniwn sut y defnyddir eich data chi a data cyfranogwyr gan UK LLC. Rydym wedi diffinio isod rhai o\u2019r gwahanol ddosbarthau o ddata a\u2019r meysydd cyfrifoldeb am y data a ddefnyddiwn yn y ddogfen hon:"}, {"text_idx": "#000013", "text": "Golyga data personol unrhyw ddata a all beri eich adnabod yn uniongyrchol neu\u2019n anuniongyrchol (boed ar ei ben ei hun neu o\u2019i gyfuno a\u0302 data arall), waeth beth yw diwyg neu gyfrwng storio\u2019r data. Mae hyn yn cynnwys data a all eich adnabod pan gyfunir ef a\u0302 data arall a ddelir ar waha\u0302n (data dadadnabyddedig). Eich enw a\u2019ch dyddiad geni, er enghraifft.\nGolyga data dadadnabyddedig ddata sydd a\u0302 phob manylyn adnabod wedi\u2019i dynnu allan ac a reolir i\u2019r graddau lle nad yw ail-adnabod yn debygol o fewn rheswm. Bydd gan y data dadadnabyddedig hwn rif adnabod unigryw ar gyfer pob unigolyn yn y set data, ond ni fydd gan ddefnyddwyr fynediad at yr allwedd sy\u2019n troi\u2019r rhif adnabod yn ddynodyddion megis enw a dyddiad geni.\nGolyga prosesu unrhyw weithred parthed eich data personol, gan gynnwys casglu, defnyddio, newid, storio, datgelu a dinistrio.\nMae Rheolwr Data\u2019n derm a ddefnyddir yng nghyfraith Diogelu Data. Gall Rheolwr Data ddewis sut i brosesu data ac y mae a\u0302 chyfrifoldeb cyfreithiol am y data o dan ei reolaeth. Y Rheolwr Data ar gyfer llawer o\u2019r astudiaethau cydweithiol o fewn AYGYY UK LLC fydd prifysgolion yn y DU, er enghraifft.\nMae Prosesydd Data\u2019n derm a ddefnyddir yng nghyfraith Diogelu Data. Mae Prosesydd Data (fel ymchwilydd awdurdodedig) yn prosesu data tan gyfarwyddyd Rheolwr Data. Rhaid i Brosesydd Data brosesu\u2019r data yn unol a\u0302 chyfarwyddyd, ac felly\u2019n unig: ni all ddefnyddio\u2019r data at ddiben arall nac mewn ffordd arall."}, {"text_idx": "#000014", "text": "Disgrifiwn fathau pwysig o ddata y mae pob un ohonynt yn berthnasol i ymchwil COVID-19, hefyd:"}, {"text_idx": "#000015", "text": "Golyga data astudiaeth unrhyw ddata a gasglir gan astudiaethau cydweithiol sydd a\u0302 rhan yn yr UK LLC. Gall hyn fod o holiaduron, cyfweliadau, samplau biolegol a roddwyd i chi, efallai (gan gynnwys data genidol o DNA, neu ddata statws COVID-19 o becynnau profi COVID-19), neu o ffynonellau eraill (fel cofnodion cydgysylltiedig neu ddyfeisiadau clyfar).\nGolyga data iechyd gofnodion swyddogol a gasglwyd gan y GIG neu gyrff eraill sydd a\u0302 pherthynas a\u0302\u2019ch iechyd corfforol neu feddyliol chi. Bydd hyn yn cynnwys cofnodion eich meddyg teuluol, cofnodion ysbyty, cofnodion COVID-19 a brechu, data presgripsiwn a chofnodion gofal iechyd meddwl arbenigol. Gall gynnwys data o ffynonellau eraill, hefyd, fel y data arolwg heintio COVID-19 a ddelir gan y Swyddfa Ystadegau Gwladol. Dim ond data wedi\u2019i strwythuro a\u2019i godio fydd yr UK LLC yn mynd ato: nid ydym yn mynd at y testun rhydd (nodiadau manwl eich meddyg) yn eich cofnodion.\nGolyga data gweinyddol y cofnodion COVID-19 perthnasol o adrannau eraill (nid y GIG) y Llywodraeth. Bydd hyn yn cynnwys cofnodion sy\u2019n disgrifio eich galwedigaeth, statws cyflogaeth, gwybodaeth am eich cyflogwr, treth a budd-daliadau, a gwybodaeth am addysg ac ysgolion, colegau a phrifysgolion.\nGolyga data amgylcheddol wybodaeth COVID-19 am yr ardal yr ydych yn byw ynddi, neu lle\u2019r ydych yn treulio amser (gerllaw man gweithio, er enghraifft). Gall hon fod yn wybodaeth am yr amgylchedd, fel cofnodion llygredd awyr, pa mor \u2018las\u2019 yw lle, a chofnodion tywydd neu dwrw. Gallai fod yngly\u0302n a\u0302 chymdogaethau a gwasanaethau hefyd, fel y pellter o\u2019ch cartref i\u2019r meddyg teulu neu\u2019r fferyllfa agosaf, beth yw cyfradd drwgweithredu eich cymdogaeth, a pha wasanaethau band eang sydd ar gael."}, {"text_idx": "#000017", "text": "Bwriedir i\u2019r polisi preifatrwydd hwn fod yn eglur, ac nid yw\u2019n cynnwys pob un ffordd y trafodwn eich gwybodaeth bersonol yn fanwl. Rydym yn berffaith barod i ddarparu rhagor o wybodaeth os gofynnir amdani. Gallwch wneud hynny trwy yrru e-bost atom yn info@ukllc.ac.uk"}, {"text_idx": "#000018", "text": "Astudiaethau cydweithiol a\u2019u manylion cyswlltCwblheir y rhestr hon wrth i astudiaethau symud copi\u0308au o\u2019u data i gronfa wybodaeth UK LLC a bydd ar gael ar ein gwefan \nYmhle y storir eich dataStorir y data ar weinyddion diogel a reolir gan Brifysgol Bryste ym Mhrifysgol Abertawe (proseswyr data Prifysgol Bryste ar ran UK LLC.) Prifysgol Abertawe yw goreuon y DU am ddarparu\u2019r math hwn o weinydd ymchwil diogel yma ac yn rhyngwladol. Rheolir y gweinyddion yn unol a\u0302 safonau arfer gorau Diogeledd Gwybodaeth (ISO27001)( sef y safon fyd-eang ar gyfer diogeled gwybodaeth o ansawdd uchel) ac fe\u2019u harchwilir yn rheolaidd gan weithwyr TG a diogeled proffesiynol, y GIG ac awdurdodau ystadegau\u2019r DU.\nPwy yw\u2019r Rheolwr Data?Y Rheolwr Data ar gyfer y UK LLC yw Prifysgol Bryste. Erys y sefydliad sy\u2019n cynnal eich astudiaeth (prifysgol neu ran o\u2019r GIG) yn berchen ac yn Rheolwr Data data\u2019r astudiaeth at bob diben arall. Yn rhai meysydd pwysig rydym yn cydweithio\u2019n agos a\u0302\u2019ch astudiaeth er mwyn sicrhau y proseswn y data yn y ffordd gywir. Mae telerau hyn wedi\u2019u datgan mewn cytundeb cyfreithiol rhwymol cydrhwng Prifysgol Bryste a\u2019r sefydliad sy\u2019n cynnal eich astudiaeth."}, {"text_idx": "#000020", "text": "4. A\u0302 pha ffynonellau y cyd-gysylltir fy nata?Eich astudiaeth sy\u2019n penderfynu pa gysylltiadau y caniateir inni\u2019u sefydlu. Seilir hyn ar unrhyw ddewisiadau yr ydych wedi\u2019u pennu (trwy gydsyniad nei eithrio, er enghraifft) a pha gysylltiadau y mae\u2019r ymchwilwyr awdurdodedig wedi\u2019u disgrifio i chi. Mae rhai astudiaethau wedi gofyn inni gynnal dadansoddi gofodol at reddfa cod post yn unig, ar sail eu harfer graddfa astudiaeth. Bydd eich astudiaeth chi\u2019n darparu ffeil statws fel y gallwn weithredu\u2019r dewisiadau hyn yn fanwl."}, {"text_idx": "#000021", "text": "Mae\u2019r cynllun cysylltedd astudiaeth presennol fel a ganlyn:"}, {"text_idx": "#000022", "text": "Ar hyn o bryd rydym yn ceisio sefydlu sail ar gyfer cysylltu a\u0302 chofnodion GIG yn yr Alban a Gogledd Iwerddon. Amcanwn gysylltu data gweinyddol a\u0302\u2019r AYGYY UK LLC yn y dyfodol."}, {"text_idx": "#000023", "text": "5. Ein sail gyfreithiol dros ddarparu eich data personol i AYGYY UK LLC"}, {"text_idx": "#000024", "text": "Dyletswydd UK LLC yw cefnogi ymchwil gwyddonol COVID-19 a\u0302 blaenoriaeth uchel trwy gydgysylltu data astudiaeth hydredol a\u0302 chofnodion iechyd, gweinyddol ac amgylcheddol. Mae hyn yn rhan o ddiben ehangach Prifysgol Bryste, sef cynnal ymchwil sy\u2019n amcanu gwella amgyffrediad gwyddonol."}, {"text_idx": "#000025", "text": "Sail gyfreithiol defnyddio cofnodion iechyd GIG"}, {"text_idx": "#000026", "text": "A. Yng Nghymru a Lloegr"}, {"text_idx": "#000027", "text": "Ar hyn o bryd, cyhyd ag y parhao\u2019r \u2018argyfwng\u2019 COVID-19, ein sail gyfreithiol yw defnyddio Rheoliad 3 Rheoliadau Gwasanaeth Iechyd (Rheoli Gwybodaeth Cleifion) 2002. Mae hyn yn caniata\u0301u rhannu data er mwyn cynorthwyo ymchwil COVID-19 brys yn unig, ac y mae\u2019n parhau hyd ddiwedd Mawrth 2022."}, {"text_idx": "#000028", "text": "Mae\u2019r sail gyfreithiol hon yn gam tymor byr a weithredwyd yn benodol er mwyn medru ateb cwestiynau ymchwil pwysig ar fyrder yn ystod y pandemig COVID-19. Bydd astudiaethau cydweithiol yn dychwelyd at ddefnyddio eu sail gyfreithiol eu hunain pan fydd y ddeddfwriaeth hon yn darfod. Seilir hyn naill ai:"}, {"text_idx": "#000029", "text": "eich cydsyniad i ymuno, neu\nar sail darparu ar eich cyfer wybodaeth eglur, dull gwrthwynebu a defnyddio Rheoliad 5 Rheoliadau Gwasanaeth Iechyd (Rheoli Gwybodaeth Cleifion) 2002."}, {"text_idx": "#000030", "text": "Nid yw ein defnydd o gamau pandemig yn effeithio ar eich hawliau mewn unrhyw fodd. Gallwch wrthwynebu\u2019r defnydd hwn o\u2019ch data ac ni cheisiwn ddiystyru unrhyw wrthwynebiadau presennol yr ydych wedi\u2019u sefydlu a\u0302\u2019ch astudiaeth neu a\u0302\u2019r GIG. Rydym yn parchu Eithrio Cenedlaethol yn llwyr onid ydych wedi rhoi cydsyniad ymuno i\u2019ch astudiaeth."}, {"text_idx": "#000033", "text": "Sail gyfreithiol defnyddio cofnodion gweinyddol eraill na rhai iechyd"}, {"text_idx": "#000034", "text": "Bydd yr UK LLC yn defnyddio darpariaethau ymchwil Deddf Economi Digidol 2017 i gysylltu a\u0302 chofnodion gweinyddol (fel y rhai a ddelir gan Gyllid a Thollau EM, yr Adran Gwaith a Phensiynau, a\u2019r Adran Addysg a\u2019i chyfatebolion datganoledig). Cawn ddata presennol sydd wedi\u2019i ddadbersonoleiddio o\u2019r ffynonellau hyn o awdurdodau ac asiantaethau ystadegol y DU. Mae\u2019r Ddeddf Economi Digidol yn darparu sail gyfreithiol ar gyfer trosglwyddo gwybodaeth gyfrinachol gan awdurdodau cyhoeddus at ddibenion ymchwil mewn modd nad yw\u2019n groes i unrhyw ddyletswydd cyfrinachedd dyledus gan yr awdurdod cyhoeddus i\u2019r unigolyn."}, {"text_idx": "#000035", "text": "Cyflawni gwaith a wneir er budd y cyhoedd (Erthygl 6 (1) (e) yn y RhDDC); a lle bo ymwneud a\u0302 gwybodaeth bersonol sensitif.\nDibenion ymchwil gwyddonol neu hanesyddol neu ddibenion ystadegol (Erthygl 9 (2) (j) yn unol ag Erthygl 89 (1). Yn o\u0302l diffiniad y RhDDC, \u2018gwybodaeth bersonol sensitif\u2019 yw gwybodaeth sy\u2019n datgelu tras hiliol neu ethnig, barn wleidyddol, cred grefyddol neu athronyddol, neu aelodaeth undeb llafur rhywun; a phrosesu data genidol neu fiometrig at ddiben adnabod pwy un union yw unigolyn; a data ynghylch iechyd neu ddata ynghylch bywyd rhywiol neu gyfeiriadedd rhywiol."}, {"text_idx": "#000036", "text": "Mae\u2019r sail gyfreithiol hon yn RhDDC y DU a Deddf Diogelu Data 2018 ar waha\u0302n i, ac yn ychwanegol at, weithredoedd a sail gyfreithiol yr astudiaethau cydweithiol sy\u2019n sefydlu sail casglu, prosesu a rhannu eich data at ddibenion ymchwil."}, {"text_idx": "#000037", "text": "6. Sut mae cynlluniad UK LLC yn sicrhau cyfrinachedd eich data"}, {"text_idx": "#000038", "text": "Nid yw UK LLC ond yn cynnwys data y mae pob gwybodaeth adnabyddadwy, fel enw a chyfeiriad, wedi\u2019i thynnu allan ohoni. Gelwir y math hwn o ddata yn ddata sydd wedi ei \u2018ddadbersonoleiddio\u2019. Golyga modd y cynlluniwyd AYGYY UK LLC fod y perygl y gall defnyddwyr adnabod unrhyw un wedi\u2019i leihau hyd nes nad yw\u2019n debyg o ddigwydd. Mae hyn yn gweithio trwy gynnwys dau \u2018trydydd parti yr ymddiriedir ynddynt\u2019 sy\u2019n prosesu rhannau o\u2019r data, ond sydd a\u0302 mynediad at naill ai nodweddion adnabod personol neu ddata wedi\u2019i ddadbersonoleiddio. Y \u2018trydydd parti\u0308on yr ymddiriedir ynddynt\u2019 yw Iechyd a Gofal Digidol Cymru (yr awdurdod GIG yng Nghymru sy\u2019n prosesu data GIG at ddibenion ymchwil) a SeRP (rhan o Brifysgol Abertawe sy\u2019n darparu offer a systemau TG arbenigol ar gyfer ymchwilwyr sy\u2019n defnyddio cofnodion cysylltiedig). Mae\u2019r siart hon o gymorth i amgyffred llif y data:"}, {"text_idx": "#000039", "text": "Oherwydd yr egwyddor ddidoli hon, mae\u2019r setiau data adnabyddadwy, cyflawn yn aros gyda pherchnogion y data (y GIG, astudiaethau cyfrannol, er enghraifft). Nid yw Iechyd a Gofal digidol Cymru ond yn gweld dynodyddion, ac ni all yr UK LLC ond cael mynediad at ddata a ddadbersonoleiddiwyd. Defnyddiwyd yr egwyddor hon am ragor na degawd yn y Gronfa Ddata Cyswllt Diogel Gwybodaeth Ddienw (SAIL) ac fe\u2019i defnyddir yn awr mewn cyd-destunau ymchwil ac ystadegol ledled y DU. Mae\u2019r Swyddfa Ystadegau Gwladol, er enghraifft, yn defnyddio\u2019r arddull hwn ar gyfer eu setiau data ymchwil."}, {"text_idx": "#000040", "text": "Dim ond gweithwyr UK LLC (ym Mhrifysgol Bryste) a\u2019r gweithwyr TG sy\u2019n cadw\u2019r data\u2019n ddiogel (Ym Mhrifysgol Abertawe) sydd a\u0302 mynediad at holl setiau data UK LLC. Mae hyn yn angenrheidiol ar gyfer rheoli a pharatoi data. Lle gellid barnu bod a wnelo darpariaethau RhDDC y DU ag UK LLC fel cyfangorff oherwydd ehangder y data a ddelir, dibynnwn ar ddarpariaethau ar gyfer ymchwil er budd y cyhoedd (Adran 6(1)(e) and 9(2)(j) RhDDC fel ein sail gyfreithlon ar gyfer prosesu."}, {"text_idx": "#000041", "text": "7. Pwy all gael mynediad at y data hwn a\u2019i ddefnyddio yn AYGYY UK LLC, ac at ba ddibenion?"}, {"text_idx": "#000042", "text": "Gall ymchwilwyr cymeradwy wedi\u2019u lleoli yn y DU ymgeisio am fynediad at y data yn AYGYY UK LLC. Bydd angen iddynt ddangos ei fod er budd y cyhoedd; nas cynhelir at ddibenion gwneud elw, ac y bydd yn cyflawni gofynion yr astudiaethau cydweithiol a pherchnogion y data. Os cymeradwyir, bydd yr ymchwilwyr yn diffinio lleiafswm y data angenrheidiol ar gyfer cynnal eu hymchwil."}, {"text_idx": "#000043", "text": "Mae\u2019r darlun hwn yn dangos sut mae\u2019r broses mynediad at ddata\u2019n gweithio:"}, {"text_idx": "#000046", "text": "2. Mae arbenigwyr ac aelodau lleyg sy\u2019n cynrychioli pob un astudiaeth yn penderfynu a ddylid cymeradwyo mynediad at ddata. Gelwir y rhain yn Bwyllgorau Mynediad at Ddata, yn aml."}, {"text_idx": "#000047", "text": "3. Ni chymeradwyir pob cais: oni ddarparwyd digon o wybodaeth, er enghraifft. Gellir ailgyflwyno ceisiadau mynediad a wrthodwyd pe bodlonir amodau."}, {"text_idx": "#000048", "text": "Gall ymchwilwyr weithio ar gyfer unrhyw fath o sefydliad, gan gynnwys Prifysgolion, y Llywodraeth a\u2019r GIG, Elusennau, neu gwmni\u0308au Sector Preifat. Rhaid i bob defnyddiwr, fodd bynnag, gadw at y rheolau defnyddio ac fe\u2019u rhwymir wrth y rhain gan gytundeb cyfreithiol. Ni chymeradwywn geisiadau gan neb ond ymchwilwyr o sefydliadau a all gyflawni ymchwil budd cyhoeddus o ansawdd da. Yn ymarferol, golyga hyn y bydd rhaid i ymchwilwyr a\u2019u sefydliadau ymrwymo i gynnal ymchwil dilys yn o\u0302l diffiniad y Cyngor Ymchwil Meddygol a bod yn \u2018Ymchwilwyr Diogel\u2019 yn o\u0302l diffiniad y Swyddfa Ystadegau Cyhoeddus. Ni fydd hyn ond yn bosibl lle bo ymchwil un ai\u2019n brif ddiben sefydliad, neu\u2019n is-ddiben sylweddol iddo."}, {"text_idx": "#000049", "text": "At ddibenion ymchwil yngly\u0302n a\u0302 COVID-19 yn unig y gellir defnyddio\u2019r data."}, {"text_idx": "#000050", "text": "Dim ond ymchwilwyr wedi\u2019u lleoli yn y DU all gael mynediad at yr UK LLC."}, {"text_idx": "#000051", "text": "8. Yr hyn i\u2019w ddisgwyl os ydych a\u0302 rhan mewn astudiaeth gydweithiol"}, {"text_idx": "#000052", "text": "Nid yw UK LLC yn newid eich perthynas a\u0302\u2019r astudiaeth neu\u2019r astudiaethau yr ydych yn rhan ohonynt."}, {"text_idx": "#000053", "text": "Erys eich astudiaeth chi\u2019n berchen ac yn Rheolwr Data data\u2019r astudiaeth, gyda rheolaeth derfynol ar sut y defnyddir eich data yn UK LLC. Mae UK LLC (Prifysgol Bryste) hefyd yn rheoli\u2019ch data o ran prosesu a gofal beunyddiol, gan sefydlu\u2019r cysylltiadau a\u0302 chofnodion arferol a chyfuno\u2019r data a rheoli defnyddwyr ymchwil."}, {"text_idx": "#000054", "text": "Ni fydd modd i UK LLC adnabod unrhyw unigolyn yn y data sydd ganddo. Golyga hyn na allwn gadarnhau oes yn AYGYY UK LLC eich data chi neu unrhyw un arall. Golyga hyn na allwn weithredu ceisiadau eithrio/gwrthwynebu oddi wrth aelodau o\u2019r astudiaethau cydweithiol, ychwaith. Dim ond eich astudiaeth(au) chi all ddweud a gynhwysir eich data chi."}, {"text_idx": "#000055", "text": "Nid yw astudiaethau cydweithiol ond yn darparu data ynghylch rhai o\u2019u cyfranogwyr. Bydd y rhai sydd wedi dewis peidio bod a\u0302 rhan yn yr astudiaeth gan ddefnyddio cofnodion GIG ac eraill yn cael eu heithrio o\u2019r cysylltiadau hyn, ac ni chynhwysir o gwbl y rhai sydd wedi rhoi\u2019r gorau i\u2019r astudiaeth."}, {"text_idx": "#000056", "text": "Lle bo cyfranogwyr yn newid eu meddyliau (yn dweud wrth astudiaeth na ddymunant i\u2019w cofnodion GIG gael eu defnyddio, neu os dymunant roi\u2019r gorau astudiaeth, er enghraifft), yna hysbysir UK LLC yn rheolaidd ynghylch hynny, ac ni ddefnyddir cofnodion mewn ymchwiliadau\u2019r dyfodol ac ni chesglir data newydd o gysylltiadau. Lle bo defnyddio\u2019r data eisoes mewn prosiectau ymchwil ni fydd modd ei ddileu, ond sicrhawn na ddefnyddir y data mewn unrhyw brosiectau newydd."}, {"text_idx": "#000057", "text": "9. Am ba hyd y bydd UK LLC yn cadw eich data"}, {"text_idx": "#000058", "text": "Bydd UK LLC yn dal eich data am gyfnod amhenodol os yw ein cytundebau rhannu data perthnasol yn parhau. Mae hyn yn addas ac yn gymesur, gan ei fod am ddibenion budd cyhoeddus gwyddonol, a\u2019i fod wedi\u2019i gynllunio\u2019n benodol ar gyfer cynorthwyo ymchwil hydredol sydd yn digwydd tros gyfnodau maith o amser. Rydym ni, UK LLC, yn parchu hawl pawb sy\u2019n cyfranogi i newid eu meddwl ynghylch sut y cyfranogant yn eu hastudiaeth neu os dymunant roi\u2019r gorau iddi. Gweithredwn newidiadau mewn da bryd."}, {"text_idx": "#000059", "text": "10. Rhennir eich dynodyddion personol a\u0302\u2019r sefydliadau canlynol:"}, {"text_idx": "#000060", "text": "Iechyd a gofal Digidol Cymru (IGDC), a fydd yn gweithredu fel Proseswyr Data a\u0302 chyfrifoldeb am rannu manylion adnabod yn ddiogel i berchnogion data perthnasol y DU; ac am amgryptio\u2019r manylion adnabod i restr dadadnabyddedig o unigolion, ac i reoli\u2019r allweddau amgryptio. Mae\u2019r broses hon yn hanfodol ar gyfer caniata\u0301u i UK LLC weithredu mewn modd sydd wedi\u2019i ddadbersonoleiddio."}, {"text_idx": "#000061", "text": "Bydd IGDC), yn ei dro, yn rhannu manylion adnabod ag:"}, {"text_idx": "#000063", "text": "11. Sut y defnyddir eich data"}, {"text_idx": "#000064", "text": "Darparwn restr gyflawn o bwy sy\u2019n defnyddio data UK LLC, pwy sy\u2019n eu cyflogi, beth yw eu diben, pa ddata y maen nhw\u2019n ei ddefnyddio a beth yw canlyniad eu hymchwiliadau. Rydym yn datblygu tudalen ar ein gwefan i ddangos hyn, ond yn y cyfamser gallwch ofyn am hyn trwy e-bostio info@ukllc.ac.uk."}, {"text_idx": "#000065", "text": "Y mae\u2019n cynnwys gwybodaeth a gasglwn pan:"}, {"text_idx": "#000066", "text": "Roddwch wybodaeth ar gyfryngau cymdeithasol\nGwblhewch ffurflen gynnig ar-lein (ymchwilwyr)\nGwblhewch gytundeb mynediad at ddata, cytundeb trosglwyddo data, cytundeb trosglwyddo deunydd, cytundeb cyfrinachedd neu gytundeb cyfrifoldebau defnyddiwr data (ymchwilwyr)\nGyflwynwch lawysgrif ar gyfer ei adolygu (ymchwilwyr)"}, {"text_idx": "#000067", "text": "Mae\u2019n cynnwys, yn ogystal, y modd y trafodwn, y proseswn ac y storiwn eich gwybodaeth wrth:"}, {"text_idx": "#000068", "text": "Ddarparu data ymchwil i\u2019w ddefnyddio mewn ymchwil gwyddonol"}, {"text_idx": "#000069", "text": "5. Astudiaethau cydweithiol a\u2019u manylion cyswllt Cwblheir y rhestr hon wrth i astudiaethau symud copi\u0308au o\u2019u data i gronfa wybodaeth UK LLC. Nid oes data yng nghronfa wybodaeth UK LLC ar hyn o bryd. Ceir gwybodaeth am astudiaethau cydweithiol ar wefan UK LLC \u2013 yn yr adran \u2018Amdanom ni.\u2019"}, {"text_idx": "#000070", "text": "12. Sut y gallwch dynnu\u2019n o\u0302l eich cydsyniad i ni (UK LLC) ddal eich data"}, {"text_idx": "#000071", "text": "Mae angen i chi gysylltu a\u0302\u2019ch astudiaeth i roi gwybod iddynt y dymunwch dynnu\u2019n o\u0302l eich cydsyniad i UK LLC ddal eich data. Yna bydd eich astudiaeth yn hysbysu UK LLC am yr wybodaeth hon, a thynnir eich data yn o\u0302l rhag unrhyw ddefnydd gan yr UK LLC yn y dyfodol. Eich astudiaeth sy\u2019n gyfrifol am eich dewisiadau cydsyniad."}, {"text_idx": "#000072", "text": "You need to contact your study to let them know you wish to withdraw consent for the UK LLC to hold your data. Your study will then notify the UK LLC with this information and your data will be withdrawn from all future use by the UK LLC. Your study is responsible for your consent preferences."}, {"text_idx": "#000073", "text": "Mae UK LLC yn amcanu cyrraedd y safonau uchaf wrth gasglu a defnyddio gwybodaeth bersonol. Anogwn bobl i ddweud wrthym a dybiant fod y modd y casglwn neu y defnyddiwn wybodaeth yn annheg, yn gamarweiniol neu\u2019n anaddas. Croesawem unrhyw awgrymiadau ar gyfer gwella\u2019r modd y trafodwn eich manylion personol, hefyd."}, {"text_idx": "#000075", "text": "Mae gan y sawl sy\u2019n defnyddio UK LLC neu\u2019n cael mynediad at ein gwefan hawl cael mynediad at eu gwybodaeth bersonol, gwrthwynebu ei brosesu, ei gywiro, ei ddileu, a\u2019i gyfieithu i fersiwn meddalwedd arall. Am ragor o wybodaeth ynghylch eich hawliau , ymwelwch, os gwelwch yn dda, a\u0302 thudalennau gwefan Prifysgol Bryste ynghylch prosesu teg: "}, {"text_idx": "#000076", "text": "Os hoffech gwyno ynghylch y modd y trafodwn eich data, cysylltwch a\u0302 Swyddog Hawliau Gwybodaeth y Brifysgol trwy e-bost at data-protection@bristol.ac.uk."}, {"text_idx": "#000079", "text": "14. Newidiadau i\u2019n polisi preifatrwydd"}, {"text_idx": "#000080", "text": "Sylwch y gallai UK LLC (Prifysgol Bryste) newid yr hysbysiad hwn trwy ddiweddaru\u2019r dudalen hon."}, {"text_idx": "#000083", "text": "Prosiect Prifysgol Bryste a Phrifysgol Caeredin"}, {"text_idx": "#000088", "text": "UK LLC uses data provided by study participants and patients collected through longitudinal studies, or as part of their care and support."}]